Николай Гумильов
Той се кле със страшни речи…

Превод от руски: Бойко Ламбовски, 1993

chitanka.info

Той се кле със страшни речи

на Мадоната във храма,

че ще бъде верен вечно

на най-Праведната дама.

Ала после взе да пада,

и с порока да играе…

Бе веднъж заклан при свада

и след туй дойде пред рая.

„Ти ли се закле у храма —

Богородица му рече,

че на Праведната дама

ще й бъдеш верен вечно?

Мен лъжци не са ми скъпи,

да ги слушам аз не мога.

Който клетва е престъпил —

да не търси жал у Бога.“

„Прошка, прошка“ — викна само

той пред зейналите двери.

„Търсих Праведната дама —

никъде не я намерих!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.